FÆLLES AKTION af 4. marts 1996 vedtaget af Rådet på grundlag af artikel K.3 i traktaten om Den Europæiske Union om en ordning for lufthavnstransit (96/197/RIA)

RÅDET FOR DEN EUROPÆISKE UNION -

som henviser til traktaten om Den Europæiske Union, især artikel K.3, stk. 2, litra b),

som henviser til Den Franske Republiks initiativ af 23. februar 1995, og

som tager følgende i betragtning:

Fastlæggelsen af betingelserne for tredjelandsstatsborgeres indrejse i og færden på medlemsstaternes område og bekæmpelse af tredjelandsstatsborgeres ulovlige indvandring er spørgsmål af fælles interesse, jf. traktatens artikel K.1, nr. 3, litra a) og c);

lufttrafikken, navnlig når der er tale om anmodninger om indrejse eller de facto indrejse under et transitophold i en lufthavn, åbner betydelige muligheder for indrejse bl.a. med henblik på at tage ulovligt ophold på medlemsstaternes område, og kontrollen med denne indrejsemåde bør derfor søges forbedret;

bilag 9 til Chicago-konventionen angående international civil luftfart fastsætter princippet om fri transitpassage gennem lufthavnes internationale område; staterne kan dog fravige dette generelle princip ved meddelelse til Organisationen for International Civil Luftfart (ICAO) og indføre lufthavnstransitvisum; denne mulighed bør begrænses mest muligt for at undgå enhver unødig indskrænkning af luftfartens udvikling;

harmoniseringen af medlemsstaternes politik på dette område opfylder målsætningen om sikkerhed og kontrol i forbindelse med ulovlig indvandring og medvirker samtidig til harmonisering af konkurrencevilkårene mellem medlemsstaternes luftfartsselskaber og lufthavne;

dette spørgsmål vedrører ikke visumkrav for passage af medlemsstaternes ydre grænser og henhører derfor ikke under artikel 100 C, stk. 1, i traktaten om oprettelse af Det Europæiske Fællesskab, men spørgsmålet er ikke desto mindre af fælles interesse og vil kunne løses mere effektivt ved en fælles aktion;

de medlemsstater, som ikke har regler om lufthavnstransitvisa, bør have tilstrækkelig tid til at udarbejde sådanne regler -

HAR VEDTAGET FØLGENDE FÆLLES AKTION:

Artikel 1

I denne fælles aktion forstås ved lufthavnstransitvisum den tilladelse, som statsborgere fra visse tredjelande, som undtagelse fra princippet om fri transit, jf. bilag 9 til Chicago-konventionen angående international civil luftfart, skal have for at passere i transit gennem det internationale område i medlemsstaternes lufthavne.

Artikel 2

1. Lufthavnstransitvisum udstedes af medlemsstaternes konsulære repræsentationer.

2. Betingelserne for udstedelse af lufthavnstransitvisum fastlægges af hver medlemsstat, uden at dette berører Rådets vedtagelse af kriterier for sagsbehandling og udstedelse af visa.

Under alle omstændigheder skal de konsulære repræsentationer kontrollere, at der ikke er nogen sikkerhedsmæssig risiko eller risiko for ulovlig indvandring. De skal ganske særligt sikre sig, at ansøgningen om lufthavnstransitvisum er berettiget på baggrund af de af ansøgeren forelagte dokumenter, og at disse, så vidt det er muligt, garanterer indrejse i det endelige bestemmelsesland, især ved forelæggelse af visum, hvis der er visumtvang.

3. Så snart Rådets forordning (EF) nr. 1683/95 af 29. maj 1995 om ensartet udformning af visa (1), finder anvendelse, udsteder medlemsstaterne lufthavnstransitvisa på grundlag af den standardudformning, der er fastlagt ved nævnte forordning.

Artikel 3

Hver medlemsstat kræver i forbindelse med ophold i internationale områder i lufthavne på den enkelte medlemsstats område et lufthavnstransitvisum af statsborgere fra tredjelande, der er opført på den fælles liste i bilaget, hvis de ikke allerede er indehavere af indrejse- eller transitvisum til dette land.

Artikel 4

En medlemsstat kan fastsætte undtagelser fra kravet om lufthavnstransitvisum for statsborgere fra tredjelande, der er opført på den fælles liste i bilaget, bl.a. for

- besætningsmedlemmer på fly og skibe

- indehavere af diplomatpas, tjenestepas og andre officielle pas

- indehavere af opholdstilladelse eller dokument med tilsvarende virkning udstedt af en medlemsstat

- indehavere af visum udstedt af en medlemsstat eller af en stat, der har tiltrådt aftalen om Det Europæiske Økonomiske Samarbejdsområde.

Artikel 5

Hver medlemsstat bestemmer, om der skal kræves lufthavnstransitvisum for statsborgere fra lande, der ikke er anført på den fælles liste i bilaget.

Artikel 6

Hver medlemsstat fastlægger den ordning for lufthavnstransit, der skal gælde for konventionsflygtninge og statsløse.

Artikel 7

Senest ti arbejdsdage efter denne fælles aktions ikrafttræden meddeler hver medlemsstat de øvrige medlemsstater og Generalsekretariatet for Rådet de foranstaltninger, der er truffet i medfør af artikel 4, 5 og 6. Disse foranstaltninger offentliggøres til underretning i Tidende.

Artikel 8

Rådets formandskab gør hvert år i en rapport rede for, i hvilket omfang Unionens ordninger for lufthavnstransit er blevet harmoniseret.

Rådet gennemgår ethvert forslag til ændring af den fælles liste i bilaget.

Artikel 9

Denne fælles aktion er ikke til hinder for en mere vidtgående harmonisering mellem visse medlemsstater af lufthavnstransitordninger med større rækkevidde end den fælles liste i bilaget.

Artikel 10

Denne fælles aktion træder i kraft den første dag i den sjette måned efter offentliggørelsen i Tidende.

For så vidt angår Danmark, Finland og Sverige træder den dog i kraft den første dag i den attende måned efter offentliggørelse i Tidende.

Udfærdiget i Bruxelles, den 4. marts 1996.

På Rådets vegne

P. BARATTA

Formand

(1) EFT nr. L 164 af 14. 7. 1995, s. 1.

BILAG

Afghanistan

Etiopien

Eritrea

Ghana

Irak

Iran

Nigeria

Somalia

Sri Lanka

Zaire